cy es en cy de su en en cy cy cy cy cy en cy cy en es en en cy cy oc en cy cy cy cy cy cy cy cy cy cy cy cy cy cy yo en ca
Canolfan Ganser Caerdydd yn helpu lledaeniad tiwmorau i gael eu deall ar draws y byd - Transforming Cancer Services
Sut fydd TCS yn effeithio arna i?
Mae Canolfan Ganser Felindre yng Nghaerdydd yn chwarae rôl flaenllaw mewn deall difrifoldeb eich canser a’r driniaeth orau ar eich cyfer.
Mae cael gwybodaeth am faint tiwmor canser ac i ba raddau y mae’r tiwmor wedi lledaenu yn hanfodol er mwyn sicrhau bod cleifion yn cael y driniaeth fwyaf briodol.
Dywedodd yr Athro Malcolm Mason, Oncolegydd Ymgynghorol Anrhydeddus yng Nghanolfan Ganser Felindre: “Pan mae meddygon yn diagnosio canser am y tro cyntaf, maen nhw’n gwneud profion i weld pa mor fawr ydy’r canser, a pa un ai ydyw wedi ymledu i’r meinweoedd amgylchynol. Maen nhw hefyd yn gwirio i weld os ydy’r tiwmor wedi lledaenu i ran arall o’r corff.”
“‘Gelwir y broses hon yn pennu camau canser, ac mae hyn yn hanfodol er mwyn sicrhau bod cleifion yn cael y driniaeth briodol.”
Mae’r rhan fwyaf o ysbytai a chanolfannau meddygol ar draws y byd yn defnyddio’r hyn sydd yn cael ei adnabod fel ‘TNM Staging Classificiation’ – sef ffordd o gategoreiddio lefel y canser, sydd wedi cael cymeradwyaeth ryngwladol, ac sy’n rhoi iaith gyffredin i feddygon i ddisgrifio maint a lledaeniad y canserau.
Mae categoreiddio tiwmorau canser yn defnyddio’r broses hon yn golygu y gellir cymharu canlyniadau triniaethau yn gywir rhwng astudiaethau ymchwil fyd-eang, ac y gellir safoni’r canllawiau ar gyfer triniaethau rhwng gwahanol ysbytai a chanolfannau canser.
Nawr, bydd Canolfan Ganser Felindre yn arwain y broses adolygu TNM, sy’n casglu ac yn gwerthuso’r holl dystiolaeth wyddonol newydd.
Ychwanegodd yr Athro Mason, sy’n arwain y cynllun yng Nghanolfan Ganser Felindre, “Mae gennym gyfle unigryw yn Felindre i ddylunio a siapio dyfodol pennu camau canser, a fydd yn cael effaith fyd-eang.”
“Yng Nghymru, canser yw’r ail achos mwyaf cyffredin o farwolaeth, a rhagwelir y bydd nifer yr achosion o ganser yn cynyddu 2% y flwyddyn. Mae gennym gynlluniau uchelgeisiol i drawsnewid y ffordd rydym yn darparu gwasanaethau canser, fel eu bod yn gymaradwy â’r gorau yn y byd. Ond nid dyma yw ein hunig uchelgeisiau. Rydym yn cynllunio hefyd, i fod yn arweinydd ym maes addysg, ymchwil, datblygu ac arloesi canser. Mae ein rôl mewn pennu camau canser yn gam cyffrous i’r cyfeiriad hwnnw.”
Bydd Bernadette Coles, pennaeth y gwasanaethau llyfrgell yn Felindre, yn gyfrifol am drefnu’r chwiliad blynyddol, systematig o’r holl erthyglau gwyddonol sy’n cael eu cyhoeddi.
“Fy ngwaith i ydy dod o hyd i’r wybodaeth a fydd yn ein helpu ni i benderfynu sut a pham y dylid newid y categorïau TNM yng ngoleuni’r dystiolaeth ddiweddaraf.”
“Byddwn ni’n helpu i hyrwyddo’r dystiolaeth wyddonol ddiweddaraf a mwyaf cywir ar gyfer staff meddygol a chleifion”, meddai Bernadette.
Meddai Vaughan Gething, Ysgrifennydd y Cabinet dros Iechyd, Llesiant a Chwaraeon: “Rwyf wrth fy modd bod Canolfan Ganser Felindre yn arwain yn rhyngwladol ar y system gategoreiddio ar gyfer canser, sy’n dyst i’w sgiliau sydd gyda’r gorau yn y byd, a’i henw da.”
© Transforming Cancer Services 2017